firka állomány: december 2015
- kaptam Moleskine füzetet (Mickey Mouse)
- álmodtam arról, hogy egy tök jó új blogbejegyzésbe kezdek, de mire felébredtem elfelejtettem, miről is szólt
- megvettem életem első Cosmoját, csakis és kizárólag az esküvői mellékletért
- mentem lázasan vizsgázni a szülinapomon, kerestem a termet kb 30 percig mire kiderült, hogy másnap lesz a vizsga
- mióta pár éve kitaláltam az „egyél tortát minden reggel a szülinapod hetén” nemzetközi hetet, azóta ez az első év, amikor se a szülinapom reggelén, se a héten nem ettem tortát reggelire
- jártam ara-körre más arákkal (termékeny év ez a 2015 én mondom)
- mentem csokifesztiválra, ahol eddigi napjaim legfinomabb macaron sütijét ízleltem
- írtam újra a bakancslistámat – az előzőt valahova nagyon elpakoltam, aztán pár héttel később megtaláltam
- horgoltam sálat barátnőm születésnapjára
- vágtam le Gé állig érő göndör haját rövid, kócosra waxolható fazonra
- ettem rakott padlizsánt (korábban sose akartam, nem tetszett az a lilaság), túrós rétest aszalt szilvával, kézműves szaloncukrot
- készítettem szaloncukrot diós-narancsos kivitelben
- álmodtam angolul
- kaptam el olyan vírust, amivel az orvos sem tudott mit kezdeni
- csináltam adóbevallást magamnak és Gének
- írtam meg az MA-s szakdolgozatot, ami végül nem került leadásra
- hívtam fel 4 különböző buszállomást egy elhagyott csodaernyő miatt (hála Istennek meglett)
- írtam blogbejegyzést táblagépről
- voltam Hídivásáron Szegeden
- találtam az utcán egy db 1 franknyi érmét, amit 1960-ban gyártottak
- szálltam fel rossz távolsági buszra és estem kétségbe, hogy miként jutok haza az ismeretlenből
- mentem férjhez augusztus végén
- volt két lánybúcsúm (egy szolid sok résztvevővel és egy egészen vad kis létszámmal)
- horgoltam saját részre szép zöld sálat és sapkát
- varrattam meg a menyasszonyi ruhámat
- horgoltam karácsonyi díszeket
- ettem fél éven át glutén-mentesen
- voltam nászúton
- hagytam el az irataimat, majd juttatták vissza hozzám csodával határos módon
- költöztem másik városba
- horgoltam az esküvőnkre csokrot saját részre
- bicikliztem idegen városban
- kaptam jutalékot a munkahelyemen
- nyelv vizsgáztam fél sikerrel C1 szinten angolból
- életemben először költöztem össze egy fiúval...
... a változtatás jogát fenntartom :)
Bejegyezte: Jé dátum: 23:31
Címkék: 2015 , elsők , idén először , vegyes
Rajongok a kreatív dolgokért. Főleg, ha azokat ajándékba adhatom a számomra kedves emberkéknek. Így kifejezetten örültem, hogy idén is szerveztünk a baráti társaságban egy karácsonyi húzós-ajándékozós csodamicsodát, nem mellesleg egy olyan fiút húztam, akivel mindig is jól kijöttünk, de olyan nagyon nem ismerem őt. Egyet tapasztaltam meg vele kapcsolatban az évek során, de azt nagyon: egy igazi geek a srác, simán szerepelhetne a The Big Bang Theory-ban, teljes mértékben illene a profiljához, hiszen ért a tudományhoz és még a humorérzéke is roppant fárasztó, amit nagyon értékelek. Hosszas pinterest-böngészés után találtam meg EZT. (Az ötlet éppen kapóra jött, mert azon a hétvégén csinált Gé csilis babot, így pont akadt itthon egy megfelelő méretű kis üveg a Legó-fej megvalósításához.
Alapanyagok: 1 kis méretű üveg; sárga akrilfesték; fekete filc, amivel üvegre is lehet rajzolni és nem kopik le.
Megvalósítás: Az üveget mosószeres vízben alaposan elmostam, majd beleengedtem kb 1 teáskanálnyi akril festéket. Az üveget bezártam és összeráztam a benne lévő festéket, hogy mindenütt egyenletesen fedjen. A száradáshoz fejjel lefele fordítottam, mert így a felesleges festékmennyiség is kifolyik a kupakba. Végül arcot rajzoltam az üvegnek és hagytam, hogy az is megszáradjon. A legjobb az egészben, hogy túl sok kézügyességet nem igényel ez az ajándék. :)
Címkék: 2015 , alkothatnék , csináldmagad , d.i.y , diy , kreatív
Kedves barátainkkal előkarácsonyozunk kora délután, amire azt a szerepet kaptam, hogy készítsek valami sós sütit. Eredetileg a Mamám-féle sós kisperec volt tervben, de tekintve, hogy az alapanyagokat nem vettem meg előre és ráadásként 11-kor ébredtem - az ágy tényleges elhagyása 11:49 - úgy döntöttem, nem kezdek neki tésztakelesztésbe, hanem megsütöm életem első sós muffinját. Kerestem egy sós alapreceptet, majd teljesen átalakítottam az itthoni alapanyagokhoz mérten.
Hozzávalók: kb 320 gr finomliszt, 1 ek sütőpor, 1 púpos kiskanál só, 150 gr reszelt trappista sajt, 2,5 dl tej, 2 tojás, 1 bő ek mustár, 70 gr vaj olvasztva, 3 virsli darabolva,
Elkészítés: A lisztet, a reszelt sajtot, a sót és a sütőport összekeverjük egy tálban. Egy tányérban enyhén felverjük a két tojást, hozzáadjuk a tejet, majd ezt elkevergetjük a lisztes keverékkel. Az olvasztott vajat is hozzáadjuk, majd a felvágott virsliket. (Én kétszer vágtam hosszába a virsliket, így nem tűnt olyan "túltömött" hatásúnak a tészta. Szilikon formában sütöttem ezúttal is, így nem kellett kikenni a formát. Kb 3/4-ig töltöttem a formákat, kb 25 perc alatt sült meg az első adag. Nagyon szépen kijöttek a formából, pici sem maradt a forma alján.
A muffin, és a háttérben a potpourri-s adventi koszorúnk.
U.i.: A megadott mennyiségekkel kb 14 darab sült, a képen már szerepelnek a második kisült széria résztvevői is.
Bejegyezte: Jé dátum: 15:43
Címkék: 2015 , muffin , mustár , recept , sajt , süti , virsli
Ó igen, még mindig undorítóan keveset olvasok. Csekély fejlődés sem mutatható ki azzal a két (!) darab könyvvel, amit sikeresen magamévá tettem. Egy regényt John Green-től, és egy mesekönyvet Csukás bácsitól. Szó se róla, hogy az olvasási időmet jócskán lecsökkentette az a két hétvégés továbbképzés, ami miatt este 10 előtt sose értem haza.
- Cecelia Ahern: Ahol a szivárvány véget ér
Decemberben fogom megkapni névnap + mikulás címszó alatt, de már novemberben ígéretet kaptam rá:
- J.K. Rowling: Harry Potter és a bölcsek köve (illusztrált kiadás)
Várhatóan a december sem lesz jobb, 179 óra munka vár rám, ebből 8 óra random szabi és 7 órát ma letudtam ebből a tetemes mennyiségből.
Bejegyezte: Jé dátum: 21:16
Címkék: 2015 , könyv , november
Bármennyit is alszom, úgy érzem ki vagyok teljesen purcanva. Rengeteg az új dolog - főként a munkában - utálom, hogy nem értek semmit, és a gyakorlati képzés a lófinggal volt egyenlő az elméletihez képest. Gyűlölöm, ha bizonytalan vagyok abban, amit hivatásszerűen csinálok.
- Fura dolog a barátság, főleg, ha sok év után ér véget és nem tudsz mit tenni ellene,..
- Fehér csokis sütit és a meggyes mascarpone golyót adjanak nekem minden mennyiségben.
- Az érzés, amikor valaki rád bíz egy féltve őrzött titkot, és aztán a bizalmasaként kezel.
- Horgoltam karácsonyi zoknit, hópihéket, csillagokat, és saját gondolatmenet alapján karácsonyi kis sapkákat, amiket dekorációként akarnék használni itthon.
- A hónap fogalma: kézműves szaloncukor. Kóstoltam tokaji aszús, diós, barack pálinkás, mákos-marcipános, narancskrémes, mézeskalács fűszerkeverékes és szilvás kiadásban is, de nekem a diós és a mézeskalácsos a favorit. Az ára igazi horror, de az íze a mennyekbe repít.
- Borzasztóan izgulok a Molyos karácsonyi ajándékozás miatt. Olyan embernek ajándékozok, akit személyesen nem ismerek, de sok jót hallottam már róla kedves ismerőstől.
- Gé chilis babja chili nélkül és a francia, tejszínes krumplija mindig jó döntés.
- Lehet egyáltalán nem szeretni a Civil War trailerét? Nemleges válasz nyilván nem elfogadott. Epekedve várom a következő éveket, igazi képregény-adaptáció kavalkád lesz.
- Képregényfesztivál. Vágyom egy olyan utazóbögrére, amin Joker feje van.
- Gilmore Girls (Szívek szállodája): sose fogom megunni, bár ahhoz képest, hogy egykor kedvenc sorozatomként tituláltam, sosem néztem végig a 7 évadot.
- Nők lapja konyha karácsonyi kiadás. Egy csomó vágyott receptet felleltem benne (diós szaloncukor, mézes krémes) és a képek hatására legalább 10 kg-t híztam.
- Elég nehezen viselem, hogy már több, mint egy hónapja nem jutottam haza.
- Nem gondoltam, hogy a Papírvárosok filmben jobban fog tetszeni, mint könyves nagy testvére.
- 98 % elméleti teszt, 95%-os gyakorlati vizsga a munkahelyi továbbképzés során.
- Jó dolog a házas élet, időt se tudtunk együtt tölteni ebben a hónapban 2 napot kivéve.
- Régebben rengeteg sorozatot néztem, de ez mára alább apadt. Viszont, ahogy októberben lebetegedtem, felfedeztem egyet, Awkward (magyarul: Kínos). Nem éppen egy világot megváltó sorozat, de kikapcsolódásnak tökéletes, nem mellesleg fetrengve röhögök bizonyos jeleneteinél. Plusz, külön öröm, hogy MTV sorozat, így felfedezhetek jó zenéket a háttérzenék között. Így találtam rá erre; Alice and the Glass Lake: Luminous
- Tény, ami tény, amikor virágkorát élte az alábbi nóta, kifejezetten rühelltem, de így "ákápellásan" eléggé dögös.
Bejegyezte: Jé dátum: 20:40
Címkék: 2015 , azelozohonaptartalmabol , november , vegyes